
Perspectiva asupra enciclicei Humanae vitae pe care o voi expune în cele ce 
urmează nu este una „științifică, academică. De fapt, ţinând seama de modul 
în care am ajuns să cunosc acest text cu adevărat exploziv, prefer o expunere, 
mai degrabă, personală, subiectivă, ce reprezintă mărturia unui laic confrun- 
tat cu învățătura magisteriului viu al Bisericii. Căci trebuie să precizez că, spre 
deosebire de aceia care nu citesc documente oficiale ale Bisericii deoarece le 
consideră plicticoase, scrise într-un limbaj de lemn ce le pare ininteligibil, eu 
le-am găsit şi le găsesc dintotdeauna spectaculoase, profunde, invitându-ne — 
în ciuda tonului lor „aşezat” — la o adevărată aventură. Aventura credinţei. Aşa 
cum se poate vedea în cazul documentului semnat de Papa Paul al VI-lea şi 
publicat pe 25 iulie 1968, doctrina propusă lumii de urmaşii lui Petru nu este 
una comodă. Dimpotrivă, adesea ea cere schimbări radicale, solicitând chiar 
acel eroism care ne poate călăuzi pe drumul desăvârşirii. Enciclica Humanae 
vitae mi-a schimbat, pur şi simplu, viaţa, obligându-mă să mă orientez după 
principii care adesea sunt astăzi trecute sub tăcere într-o lume cvasisecularizată. 


După 40 de ani 


Prima întrebare pe care trebuie să ne-o punem aici, în cadrul unui eveni- 
ment care se referă direct la enciclica Humanae vitae, vizează situaţia receptării 
în interiorul şi în afara Bisericii a acestei învățături. Cum stăm la 40 de ani 
după Humanae vitae? Dacă ar fi să răspund direct, simplu şi neechivoc, aş 
îndrăzni să folosesc cuvântul „criză”. Da. Ne aflăm chiar în inima unei crize 
nemaiîntâlnite în întreaga istorie a Bisericii, criză denunțată, mai mult sau mai 
puţin apăsat, atât de pontifi precum sfântul Pius al X-lea, Pius al XII-lea, Paul 
al VI-lea sau Ioan Paul al II-lea, cât şi de către teologi laici precum Stratford 
Caldecott sau George Weigel. 

Într-o lucrare cu adevărat electrizantă — The Courage to Be Catholic: Crisis, 
Reform, and the Future of the Church (Basic Books, 2002) — , unde analizează 
cauzele profunde ale derivei multor catolici din lumea modernă, Weigel descrie 

specificitatea crizei referindu-se la faptul unei subminări a vieții religioase 
pornite din interiorul ecleziei creştine. Dacă altădată ereziile atacau credința 
dinăuntru, sfârşind însă destul de repede prin a fi plasate în exteriorul Bisericii 
prin anatemizare, astăzi, aşa cum vom vedea în cazul enciclicei Humanae vitae, 
acest lucru pare a nu se mai întâmpla cu promptitudine. În monografia monu- 
mentală dedicată Papei loan Paul al II-lea, George Weigel descrie procesul 
elaborării celor două rapoarte - „al majorității” şi „al minorităţii” - care evi- 
dențiază, fără tăgadă, existenţa chiar în interiorul Bisericii a unei schisme ca- 
muflate între cei care susțin liceitatea contracepţiei şi cei care o resping con- 
damnând-o. Să vedem câteva detalii. 


Controversa Humanae vitae 


Subtitlul nostru nu este original. EI este preluat direct din monografia lui 
Weigel, Martor al speranţei. Biografia Papei loan Paul al II-lea 1920-2005 (tr. 
română Radu Vasile, Galaxia Gutenberg, Târgu Lăpuş 2007, 249-254). În 
această secțiune a lucrării sale, autorul american prezintă detaliile dezbaterii 
derulate în interiorul Comisiei Papale pentru Studierea Problemelor Familiei, 
a Populaţiei şi Natalităţii, înfiinţată de Papa Ioan al XXIII-lea şi dezvoltată de 
Papa Paul al VI-lea. Astfel, în final, comisia a ajuns să numere peste 70 de 
membri. Ceea ce este semnificativ e modul în care au votat pentru sau împotriva 
contracepției ierarhii care au fost membri ai acestui organism pontifical. Nu- 
mărul lor detaliat a fost de 16: 9 episcopi şi 7 cardinali. Dintre aceștia, doar 3 
(între care cardinalul Ottaviani şi episcopul Colombo, teolog pontifical) au 
votat pentru păstrarea învățăturii tradiționale a Bisericii, ce respinge contra- 
cepția. Restul, în număr de 13, au votat în favoarea contracepției comițând o 
eroare care a fost combătută ferm de Paul al VI-lea în articolul 14 al enciclicei 
sale. În ce a constat concret această eroare prezentă în „Raportul majorităţii” 
care recomanda adoptarea contracepției ca metodă admisibilă de reglare a 
naşterilor pentru morala catolică? 

Pornind de la premisa că moralitatea conjugală trebuie apreciată mergând 
de la ansamblul vieţii de familie, s-a considerat că orice mijloc contraceptiv 
este admisibil atâta vreme cât cuplul nu abandonează dorința împlinită de a 
avea copii. Adică, dacă doi soţi îşi acceptă copiii atunci când socotesc potrivit 
acest lucru, le este îngăduit ca în rest să folosească prezervativul sau pilula 
pentru a reglementa frecvenţa nașterilor. Greşeala este de o gravitate extremă. 
Ceea ce se relativizează este valoarea intrinsecă a faptelor umane, indiferent de 
context. Căci, așa cum a arătat Papa Paul al VI-lea cu toată claritatea, „nu este 

permis nici pentru cele mai grave motive să faci răul pentru ca din el să rezulte 
un bine”. „E deci o greşeală a crede că un act conjugal făcut în mod voluntar 
nefecund şi, în consecinţă, în esenţa sa, rău, poate fi făcut bun prin ansamblul 
unei vieţi conjugale fecunde”!. 


O criză fără precedent 


În ciuda tăriei cu care vrednicul arhipăstor a apărat - alături de cardinalul 
Ottaviani, episcopul Colombo, arhiepiscopul Karol Wojtyla şi teologul iezuit 
John Ford S.J. — învățătura ortodoxă a Bisericii privitoare la moralitatea vieții 
conjugale, reacţiile din interior şi din afară au fost de o violenţă neașteptată. Pe 
drept cuvânt se poate spune, după cum afirmă numeroşi specialişti, că enciclica 
Humanae vitae este cel mai controversat document pontifical din istorie. La 
acel moment epocal părea că lumea întreagă s-a coalizat pentru a respinge 
învățătura transmisă de magisteriul viu. Monografia de mare densitate a pă- 
rintelui profesor Alois Bişoc Criza și identitatea familiei în magisteriul Papei 
Paul al VI-lea? expune cu lux de amănunte asaltul împotriva familiei şi a valo- 
rilor creştine clasice, citând cuvintele Papei Paul al VI-lea: 


Progresul ştiinţei, tehnicii, industriei l-a încurajat mult pe omul modern în constru- 
irea lumii, dar marile succese obținute l-au cufundat tot mai mult în acest saeculum, 
făcându-l uneori să uite sau chiar în mod conştient să refuze valorile transcendente, 
căzând astfel în secularism. Paul al VI-lea sintetizează în mod clar fenomenul: 
„Mişcarea civilizației merge spre secularizarea crescândă şi totală, adică spre au- 
tonomia valorilor temporale şi spre eliberarea de raportul lor religios cuvenit?. 


De fapt, Paul al VI-lea enunţă un diagnostic pe care-l vom regăsi în învăţă- 
tura Papei loan Paul al II-lea și în aceea a Papei Benedict al XVI-lea: „Simţul 
religios aproape că s-a ofilit, s-a stins, s-a distrus”. 

Dacă privim azi, la 40 de ani de la enciclica Humanae vitae, în jurul nostru, 
constatăm, din nefericire, că reacţia negativă pare predominantă. Mentalitatea 
contraceptivă - care conduce deopotrivă la păcatul avortului - este, practic, 
generalizată. Folosind într-o manieră propagandistică mass-media, care, deşi 
nu posedă în mod intrinsec o valoare morală negativă, are efecte dezastruoase 


! PAUL AL VI-LEA, Scrisoarea enciclică Humanae vitae, art. 14, Editura Presa Bună, laşi 
1994, 12-13. 

? Alois Brşoc, Criza şi identitatea familiei în magisteriul Papei Paul al VI-lea, Sapientia, laşi 
2005. 

* Alois Brşoc, Criza și identitatea familiei în magisteriul Papei Paul al VI-lea, 32-33. 

+ Alois Brşoc, Criza și identitatea familiei în magisteriul Papei Paul al VI-lea, 33. 

atunci când este rău folosită de persoane a- sau i-morale, toți cei care au luptat 
şi luptă - începând cu Revoluţia Franceză - pentru a exclude din societate 
Biserica au ajuns până la a compromite această prezenţă chiar în mijlocul fa- 
miliilor creştine. Așa se face că putem întâlni catolici care, în ciuda învățăturii 
Bisericii, nu se sfiesc să o declare revolută folosind la discreţie prezervativul, 
cateheți care au aceeaşi opţiune sau chiar păstori care se jenează să afirme 
deschis, fără ezitare, gravitatea păcatului contracepţiei. De asemenea, unica 
metodă admisă de Biserică în ceea ce priveşte reglementarea naşterilor, anume 
aceea bazată pe observarea ritmurilor naturale ale organismului femeii şi pe 
practicarea înfrânării periodice de către bărbat, este foarte puțin cunoscută şi 
adesea privită cu multă neîncredere. De ce toate acestea? 


Război total 


Dintotdeauna, dar mai ales în ultimele secole, sexualitatea umană a fost 
unul dintre cele mai aprige câmpuri de luptă între forţele întunericului şi cele 
ale luminii. Încercând să înţelegem cât mai precis contextul acestei lupte, am 
conchis că este vorba despre un conflict desfăşurat, în primul rând, în dome- 
niul educaţiei. După cum am putut vedea în ultimele secole, revoluţii precum 
aceea franceză sau cea bolşevică din Rusia au negat dreptul Bisericii de a mai 
educa în spirit creştin masele. Confiscând mijloacele de comunicare socială şi 
toate instituţiile de învățământ, mişcările revoluţionare au început să intoxice 
sistematic minţile tuturor cu doctrine şi învățături care resping valorile unei 
sexualități conforme demnității omului „creat după chipul şi asemănarea lui 
Dumnezeu”. Toată această situaţie s-a sedimentat, devenind astăzi atât de 
„normală” încât nici chiar noi, cei pretinşi religioşi, nu avem reacție. Aşa se 
face că vedem manifestându-se chiar în jurul nostru, în vieţile noastre, în fa- 
miliile noastre, forțe complet ostile principiului curăţiei, al castităţii. Educaţia 
bazată pe asemenea norme spirituale a fost total substituită de liberalism, per- 
misivism, laxism moral, conducându-ne pe calea largă a unei revoluţii sexuale 
care promovează pornografia drept formă culturală admisibilă în societatea 
contemporană. 

În urma acestor constatări, putem reveni la controversa Humanae vitae, 
înțelegând mai bine contextul dezbaterii. Mai mult, vom putea răspunde nu 
atât la întrebarea privitoare la deriva lumii din afara Bisericii, cât la aceea a 
„credincioşilor” catolici care s-au opus şi se opun învățăturii lui Paul al VI-lea. 

Asceză și sexualitate 


Dacă majoritatea membrilor Comisiei Papale pentru Studierea Problemelor 
Familiei, a Populaţiei şi Natalităţii au acceptat contracepţia, acest lucru s-a 
datorat, neîndoielnic, unei gândiri seculare care a ignorat unicul context valid 
al gândirii creştine aplicate domeniului moralei: Sfânta Tradiţie. Presaţi de 
asaltul forțelor ostile viziunii autentic creştine, mulţi dintre credincioşii con- 
temporani încearcă să gândească conform opțiunilor majorităţii, spre a evita 
conflictul deschis cu o lume radical descreștinată. Mai mult, se poate vedea 
cum valorile „tari” ale Sfintei Tradiţii sunt treptat abandonate în favoarea unor 
opțiuni mai mult decât discutabile. Astfel, în materie morală, fundamentul 
ascetic al învățăturii creştine este subminat, ignorat, clasat în rândul unor 
amintiri din vremuri înapoiate. Neîndoielnic, aşa se poate explica succesul 
unor subproducții precum romanul Codul lui Da Vinci semnat de Dan Brown, 
roman unde valoarea castităţii este respinsă începând chiar cu persoana Mân- 
tuitorului Isus Cristos. 

Metoda planificării naturale recomandată de Papa Paul al VI-lea în enciclica 
Humanae vitae este, în mod evident, de natură ascetică. Dacă citim cu atenţie 
textul enciclicei, observăm, în primul rând, faptul că Pontiful admite caracte- 
rul uneori eroic al unei asemenea discipline vorbind despre normele vieții 
morale a soților creştini, care „nu pot fi respectate fără sacrificii” (art. 3). Apoi, 
în articolul 21, se vorbeşte explicit despre „stăpânirea de sine”, care, deşi „nu 
poate fi respectată fără ajutorul lui Dumnezeu” (art. 20), este dezideratul prin- 
cipal al soţilor creştini care doresc să-şi dobândească mântuirea: 


O reglementare corectă şi onestă a natalității le cere, înainte de toate, soţilor să 
dobândească şi să posede convingeri solide cu privire la adevăratele valori ale 
vieții şi familiei şi să se străduiască să obţină o perfectă stăpânire de sine înşişi. 
Stăpânirea instinctului prin rațiune şi liberă voință impune, fără nici o îndoială, o 
adevărată asceză pentru ca manifestările afective ale vieţii conjugale să se menţină 
în limitele corecte, în special, prin respectarea abstinenţei periodice (art. 21). 


În acelaşi timp, Paul al VI-lea ne face conştienţi de corelaţia intimă dintre 
eforturile soţilor şi construirea unui climat social favorabil castităţii. În artico- 
lul 22 expune această chestiune care astăzi ne face să ne întrebăm cu cine dia- 
loghează, de fapt, Pontiful. Mai întâi să cităm un extras din acest articol: 


Tot ceea ce în mijloacele moderne de comunicare socială duce la excitarea simţu- 
rilor, la coruperea bunurilor moravuri, ca şi orice formă de pornografie sau de 
spectacole indecente trebuie să provoace reacția deschisă şi unanimă a tuturor 

persoanelor preocupate de progresul civilizaţiei şi de apărarea bunurilor supreme 
ale spiritului uman. 


Întregind această declaraţie, Papa Paul al VI-lea solicită, în articolul 23, 
autorităților publice, conducătorilor responsabili de binele comun următoarele: 
„Nu lăsaţi să se degradeze moralitatea popoarelor voastre”. Cine-l ascultă? As- 
tăzi, când vedem aproape în toate ţările legi favorabile avortului, prostituţiei, 
pornografiei (libertatea dincolo de orice măsură a presei), ne dăm seama că 
aproape nimeni dintre aceşti „conducători” nu are nici cea mai mică dispoziție 
de a accepta învățătura Bisericii. 

Într-un asemenea context suntem chemaţi să recunoaştem că fără o asceză 
şi o moralitate practicate împotriva oricărui context, oricât de degradat, nu 
vom putea trăi conform învățăturii Mântuitorului Isus Cristos. 


Regele Universului și al vieților noastre 


Dacă mergem însă chiar la rădăcina negării enciclicei Humanae vitae, în 
special, şi a întregii învățături a Bisericii, în general, vom întâlni marea contestare 
a suveranităţii absolute a lui Dumnezeu, „Creatorul cerului şi al pământului”. În 
opinia mea, acesta este, de fapt, fondul întregii dezbateri. Căci toţi cei care 
resping învățătura morală a Bisericii în privința sexualității umane resping 
ceea ce afirmă Paul al VI-lea în articolul 13 din enciclică: „Așa cum omul nu 
are asupra trupului său, în general, o putere nelimitată, la fel, nu o are, pentru 
un motiv special, asupra organelor sale de reproducere, care din firea lor sunt 
destinate să dea naștere vieţii”. 

De aici putem deci înţelege că legătura, deopotrivă necesară şi naturală, 
dintre unire şi procreare nu poate fi ruptă fără a nega - implicit sau explicit — 
suveranitatea lui Dumnezeu asupra unor legi şi fiinţe pe care el însuși le-a 
creat. Ca orice altă problemă de acest gen, respingerea învățăturii morale as- 
cunde, în ultimă instanță, criza credinței pe care noi toţi o simțim, mai mult 
sau mai puţin acut, în inimile noastre. 

A respecta şi a trăi conform exigenţelor Bisericii în viața de familie înseamnă, 
nici mai mult nici mai puţin, decât a trăi în ascultare față de voința Regelui 
Universului şi a inimilor noastre: Dumnezeu Tatăl, Fiul şi Sfântul Duh. 

Marea provocare: educaţie pentru mileniul al III-lea 


Ca o încheiere deschisă către alte viitoare meditații, voi evoca întrebările cu 
care ne confruntăm ori de câte ori întâlnim catolici care nu respectă învăţătura 
din Humanae vitae: De ce? Care este motivul acestei respingeri? 

De fapt, adesea nu este vorba de o respingere, ci, pur şi simplu, despre o 
ignoranță care face să planeze întrebări grave asupra modului în care este pro- 
movată doctrina creştină în diecezele şi parohiile noastre. În multe cazuri, 
credincioşii noştri nu cunosc învăţătura Bisericii, nu cunosc metoda planificării 
naturale într-un mod care să le permită realmente să o trăiască. Din această 
constatare desprindem o primă concluzie educativă a conferinţei noastre. Noi 
toți, ierarhi, preoți, călugări, călugărițe şi laici, trebuie să facem un efort susținut 
pentru educarea credincioșilor în această materie a vieţii sexuale. Cu aceasta ar 
trebui să înceapă, de fapt, o aniversare demnă de mesajul enciclicei Humanae 
vitae: prin asigurarea unei infrastructuri educative care, în toate parohiile Ro- 
mâniei contemporane, să le ofere oamenilor acces la educaţia creștină. Mulţi 
laici instruiți ar putea fi, pentru prima dată, profund implicaţi într-o activitate 
în slujba Bisericii. Evident, există deja anumite inițiative în această direcţie. 
Cunoaștem persoane care dedică timp şi resurse acestei forme de educaţie a 
adulţilor. În mod cert însă, nu s-a făcut tot ceea ce se poate face în această di- 
recţie. Inerţia postdecembristă şi paralizia de tranziţie trebuie învinse. 

Pe de altă parte, remarcăm rezerva multor credincioşi în a le adresa păsto- 
rilor lor întrebări referitoare la sexualitate sau, mai rău, chiar o anumită descon- 
siderare a învățăturilor morale pe care păstorii le oferă. Din acest punct de 
vedere, este evident că o colaborare între preoți şi laici, cu respectarea strictă a 
învăţăturii magisteriului viu referitoare subiectul în discuţie, e mai mult decât 
necesară. Susținându-se şi încurajându-se reciproc, păstorii şi laicii pot da în 
faţa întregii lumi, dar, mai ales, a propriilor comunități, exemplul unei iubiri 
active menite să schimbe vieţile lâncede ale multora dintre „oamenii recenți”. 
Căci, înainte de orice, enciclica Humanae vitae este mărturia vie a unei învă- 
țături nemuritoare, menită să ne călăuzească pe calea ce duce întru împărăţia 
cerurilor. 


